## Odluka o Jedinstvenom registru računa poslovnih subjekata

### NN 14/2002 (13.2.2002.), Odluka o Jedinstvenom registru računa poslovnih subjekata

# Hrvatska narodna banka

355

Na temelju članka 39.
stavka 2. pod i) Zakona o Hrvatskoj narodnoj banci (»Narodne novine«, broj
36/2001) i članka 44. stavka 1. točke 4. Zakona o platnom prometu u zemlji
(»Narodne novine«, broj 117/2001) guverner Hrvatske narodne banke donio je

## ODLUKU

### o Jedinstvenom registru raČuna poslovnih subjekata

Članak 1.

Ovom odlukom uređuje
se vođenje i sadržaj Jedinstvenog registra računa poslovnih subjekata te
korisnici podataka iz Jedinstvenog registra računa poslovnih subjekata (u daljnjem
tekstu: Jedinstveni registar računa).

Poslovni subjekt, u
smislu ove odluke, jest pravna osoba, tijelo državne vlasti, tijelo državne
uprave, jedinica lokalne samouprave, jedinica područne (regionalne) samouprave
i fizička osoba koja obavlja registriranu djelatnost u skladu s propisima.

Članak 2.

Jedinstveni registar računa je evidencija računa
poslovnih subjekata otvorenih u bankama i u Hrvatskoj narodnoj banci.

Jedinstveni Registar računa vodi Financijska agencija.

Članak 3.

Banka i Hrvatska narodna banka (u daljnjem tekstu:
banka) dostavlja u Jedinstveni registar računa, za svaki račun za redovno
poslovanje poslovnog subjekta koji vodi, slijedeće podatke:

**1. Matični broj poslovnog subjekta** (8 znakova)

Na prvo mjesto upisuje se znak »0«, a zatim sedmeroznamenkasti
matični broj iz Obavijesti o razvrstavanju prema Nacionalnoj klasifikaciji
djelatnosti od Državnog zavoda za statistiku.

Za fizičke osobe koje obavljaju registriranu
djelatnost u skladu s propisima upisuje se osmeroznamenkastimatični
broj koji im je dodijelio Državni zavod za statistiku preko nadležnog tijela.

**2. Broj računa** (17 znakova)

Upisuje se broj računa poslovnog subjekta, i to:
vodeći broj banke i broj (partija) računa u banci.

Broj računa upisuje se u slijedu bez razmaka i
posebnih znakova kao što su crtice, kose crte, točke i sl.

**3. Status računa poslovnog subjekta** (1 znak)

Upisuje se:

– oznaka »1« za račun koji je određen kao glavni
račun;

– oznaka »2« za račun koji nije određen kao glavni
račun.

**4. Blokada računa poslovnog subjekta** (1 znak)

Upisuje se:

– oznaka »1« za račun koji nije blokiran;

– oznaka »2« za račun koji je blokiran.

**5. Skraćena tvrtka ili naziv poslovnog subjekta** (do 114 znakova)

Upisuje se skraćena tvrtka/naziv poslovnog subjekta iz
rješenja o upisu u registar ili iz drugog odgovarajućeg dokumenta.

Ukoliko u rješenju ili drugom odgovarajućem dokumentu
nije određena skraćena tvrtka/naziv, upisuje se puni naziv ili naziv koji je
izveden iz punog naziva i koji razumljivo izražava puni naziv poslovnog
subjekta.

**6. Oblik organiziranja poslovnog subjekta** (2 znaka)

Upisuje se brojčana oznaka iz Obavijesti o
razvrstavanju prema Nacionalnoj klasifikaciji djelatnosti od Državnog zavoda za
statistiku.

Za fizičke osobe koje obavljaju registriranu djelatnost
u skladu s propisima, upisuju se znakovi »00«.

**7. Djelatnost poslovnog subjekta** (5 znakova)

Upisuje se brojčana oznaka djelatnosti prema
Nacionalnoj klasifikaciji djelatnosti iz odgovarajućeg dokumenta.

Za obrtnike se upisuje djelatnost koja je u obrascu
RL-3 (Podaci o djelatnostima obrta) navedena pod rednim brojem 1.

**8. Županija** (2 znaka)

Upisuje se brojčana
oznaka županije u kojoj se nalazi sjedište poslovnog subjekta.

Brojčanu oznaku
županija odredio je Državni zavod za statistiku.

**9. Grad ili općina** (4 znaka)

Upisuje se brojčana
oznaka grada ili općine u kojoj je sjedište poslovnog subjekta.

Brojčanu oznaku
gradova i općina odredio je Državni zavod za statistiku.

**10. Datum otvaranja
računa** (8 znakova)

Upisuje se datum
otvaranja računa. U prva četiri mjesta upisuje se godina, u iduća dva mjesec, a
u zadnja dva dan (GGGGMMDD).

**11. Datum
zatvaranja računa** (8
znakova)

Upisuje se datum
zatvaranja računa. U prva četiri mjesta upisuje se godina, u iduća dva mjesec,
a u zadnja dva dan (GGGGMMDD).

Članak 4.

Podaci se u
Jedinstveni registar računa dostavljaju telekomunikacijskim putem.

Iznimno, podaci se
mogu dostaviti na drugi način, kako je to uređeno propisom iz članka 8. ove
odluke.

Članak 5.

Banka dostavlja podatke
iz članka 3. ove odluke u Jedinstveni registar računa svaki radni dan u vremenu
od 17.00 sati do 19.00 sati. Podaci dostavljeni izvan navedenog roka ne
evidentiraju se u Jedinstvenom registru računa. Radnim danom smatra se radni
dan iz članka 1. Odluke o terminskom planu obračuna preko međubankovnih platnih
sustava.

Banka je odgovorna za
točnost dostavljenih podataka i za ažurnost dostave podataka u Jedinstveni
registar računa.

Podaci u Jedinstvenom
registru računa ažuriraju se podacima koje su banke dostavile u vremenu
propisanom u stavku 1. ovoga članka. Financijska agencija osigurava i odgovorna
je za istovjetnost podataka u Jedinstvenom registru računa s podacima
dostavljenim od banaka. Ažuriranje Jedinstvenog registra računa obavlja se u
vremenu od 17.00 sati do 19.00 sati. Podaci su u Jedinstvenom registru računa
nepromjenjivi u vremenu od 19.15 sati tekućeg radnog dana do 17.00 sati idućeg
radnog dana.

Članak 6.

Korisnici su podataka
iz Jedinstvenog registra računa banke i Hrvatska narodna banka. Druge se
institucije mogu koristiti podacima iz Jedinstvenog registra računa uz
odobrenje Hrvatske narodne banke.

Članak 7.

Podaci iz
Jedinstvenog registra računa mogu se koristiti izravnim uvidom u podatke ili
preuzimanjem podataka iz Jedinstvenog registra računa.

Izravan uvid u
podatke Jedinstvenog registra računa može se obavljati svaki radni dan u
vremenu od 7.00 sati do 17.00 sati.

Preuzimanje podataka
iz Jedinstvenog registra računa može se obavljati od 19.15 sati tekućeg radnog
dana do 17.00 sati idućeg radnog dana.

Korisnik se može
podacima iz Jedinstvenog registra računa koristiti samo za svoje potrebe. Ti se
podaci ne mogu upotrebljavati u druge svrhe i ne mogu se dalje reproducirati i
distribuirati.

Članak 8.

Postupak dostave
podataka u Jedinstveni registar računa, podatke koji su korisnicima dostupni i
način korištenja podataka iz Jedinstvenog registra računa, posebnom uputom,
propisuje Financijska agencija, uz suglasnost Hrvatske narodne banke.

Članak 9.

Financijska agencija
vodi Jedinstveni registar računa od 1. listopada 2002. Financijska agencija je
dužna do 1. lipnja 2002. donijeti uputu iz članka 8. ove odluke.

Hrvatska narodna
banka vodi Jedinstveni registar računa do 30. rujna 2002. Dostava i korištenje
podataka Jedinstvenog registra računa obavlja se, do 30. rujna 2002., prema
Naputku za dostavljanje podataka za Jedinstveni registar računa i za korištenje
podataka Jedinstvenog registra računa, koji je dan u Prilogu 1 i sastavni je
dio ove odluke.

Članak 10.

Ova odluka stupa na
snagu osmog dana od dana objave u »Narodnim novinama«, a primjenjuje se od 1.
travnja 2002.

Danom primjene ove
odluke prestaje važiti Odluka o Jedinstvenom registru računa poslovnih
subjekata (»Narodne novine« broj 68/2001 i 74/2001).

O.br: 19-020/01-02/ŽR

Zagreb, 31. siječnja
2002.

Guverner
Hrvatske narodne banke
**dr. Željko Rohatinski,** v. r.

PRILOG 1

NAPUTAK ZA
DOSTAVLJANJE
PODATAKA ZA JEDINSTVENI REGISTAR RAČUNA I ZA KORIŠTENJE PODATAKA JEDINSTVENOG
REGISTRA RAČUNA

1. DOSTAVLJANJE PODATAKA ZA JEDINSTVENI REGISTAR RAČUNA

Podaci za Jedinstveni
registar računa dostavljaju se telekomunikacijskim putem, tj. globalnom mrežom
Internet. Iznimno HNB može odrediti da se podaci dostavljaju na magnetnom mediju
- disketi ili na CD-u. Podaci se šalju u datoteci čija su obilježja i sadržaj
dani u tekstu ovog naputka.

*1.1. Standardne
karakteristike datoteke*

– format ASCII

– kodna stranica 1250

– slogovi su u *delimited*
formatu – svako polje započinje jednim znakom » (dvostruki navodnici) i
završava znakovima«; (znak dvostrukih navodnika (ASCII kôd 34) i znak
točka-zarez (ASCII kôd 59)). Tablica 1 opisuje slog.

– svaki slog završava
graničnikom CRLF (X’0D0A’)

– naziv datoteke je
VBDI banke.rs (vodeći broj
 banke + rs).

*1.2. Slog datoteke*

Sva polja se popunjavaju
slijeva, bez vodećih praznina i bez praznina zdesna. Ako banka nema podatke za
određeno polje, potrebno je upisati dva znaka dvostrukih navodnika (bez
razmaka) i znak točka-zarez (»«;). Datumska polja moraju biti formata GGGGMMDD.

Tablica 1. - slogovi datoteke

if !supportEmptyParas endif

if !supportEmptyParas endif

|  |  |  |  |
| --- | --- | --- | --- |
| Redni broj | **Naziv**  **polja** | **Maksimalna dužina polja** | **Sadržaj**  **polja** |
| 1. | Matični broj | 8 | Matični broj poslovnog subjekta |
| 2. | Broj računa | 17 | Broj računa poslovnog subjekta |
| 3. | Status računa poslovnog subjekta | 1 | Moguće vrijednosti:  1 – račun koji je određen kao glavni račun  2 – račun koji nije određen kao glavni račun |
| 4. | Blokada računa poslovnog subjekta | 1 | Moguće vrijednosti:  1 – račun koji nije blokiran  2 – račun koji je blokiran |
| 5. | Skraćena tvrtka | 114 | Skraćeni naziv tvrtke poslovnog subjekta |
| 6. | Oblik organiziranja | 2 | Oznaka iz Obavijesti o razvrstavanju poslovnog subjekta prema Nacionalnoj klasifikaciji djelatnosti |
| 7. | Djelatnost | 5 | Oznaka djelatnosti poslovnog subjekta prema Nacionalnoj klasifikaciji djelatnosti |
| 8. | Županija | 2 | Šifra županije |
| 9. | Grad ili općina | 4 | Šifra grada ili općine |
| 10. | Datum otvaranja računa | 8 | Datum otvaranja računa u banci (GGGGMMDD) |
| 11. | Datum zatvaranja računa | 8 | Datum zatvaranja računa u banci  (GGGGMMDD) |

if !supportEmptyParas endif

Hrvatska narodna
banka provodit će formalnu kontrolu ispravnosti slogova (broj polja, dužina polja).
Svaka banka (pošiljatelj podataka) odgovorna je za točnost poslanih podataka.

1.3. Način dostave
datoteka

A.
Telekomunikacijskim putem

Datoteke se
dostavljaju putem Internet Web sučelja (adresa: https://www.hnb.hr). Za slanje
podataka globalnom mrežom Internet banka mora imati instaliran Web pretraživač
(*Web browser*) Microsoft Internet Explorer 5.0 (ili noviji) ili Netscape
Navigator 4.06 (ili noviji).

Zbog sigurnosti
upotrebljava se protokol SSL za kodiranje sadržaja datoteka.

B. Magnetni medij
– PC disketa ili CD

Iznimno, ako HNB tako
odredi, banka može dostaviti podatke na magnetnom mediju – PC disketi ili na
CD-u. Disketa je formata 3,5,, i kapaciteta 1,44MB.

1.4 . Ažuriranje i
preuzimanje podataka Jedinstvenog registra računa

Ažuriranje podataka
Jedinstvenog registra računa obavlja se na temelju podataka koje su putem
datoteka dostavile banke. HNB osigurava istovjetnost podataka u Jedinstvenom
registru računa s podacima koje su dostavile banke.

HNB osigurava
korisnicima mogućnost preuzimanja podataka iz Jedinstvenog registra računa.
Korisnike koji imaju mogućnost preuzimanja podataka određuje HNB, na njihov
zahtjev.

Korisnici mogu
preuzimati podatke putem preuzimanja inicijalne baze podataka Jedinstvenog
registra računa i putem preuzimanja datoteke dnevnih promjena podataka u
Jedinstvenom registru računa (u daljnjem tekstu: datoteka promjena).

Inicijalnu bazu
podataka Jedinstvenog registra računa (s određenim datumom) korisniku dostavlja
HNB na njegov zahtjev, i to na magnetnom mediju - PC disketi ili na CD-u.

Datoteku promjena
kreira HNB svakoga radnog dana na temelju podataka dostavljenih u Jedinstveni
registar računa putem datoteka od strane banaka. HNB osigurava istovjetnost
podataka u datoteci promjena s podacima koje su na određeni dan dostavile
banke.

2. KORIŠTENJE
APLIKACIJE ZA DOSTAVLJANJE I KORIŠTENJE PODATAKA JEDINSTVENOG REGISTRA RAČUNA

Aplikacija za
dostavljanje i korištenje podataka (u daljnjem tekstu: aplikacija) Jedinstvenog
registra računa se zasniva na Internet Web tehnologiji.

Obilježja Web tehnologije jesu ova:

– nije potrebna distribucija aplikacije korisnicima;

– koristi se standardna klijentska platforma (*windows*)
i standardni *Web* pretraživači;

– osiguran je interaktivni korisnički rad.

2.1. Tehnički preduvjeti

Preduvjeti su za korištenje aplikacije:

– PC platforma – operativni sustav Windows95

– instalacija *Web* pretraživača : Microsoft
Internet Explorer 5.0 (ili noviji) ili Netscape Navigator 4.06 (ili noviji)

– pristup do globalne mreže Internet.

Hrvatska narodna banka svakom će korisniku aplikacije
dostaviti korisničko ime (*username*) i zaporku (*password*) koji su
neophodni za pristup do Jedinstvenog registra računa.

2.2. Sigurnosni aspekt

Nakon pristupa Web stranici, na kojoj se nalazi
aplikacija, korisnik se mora prijaviti, tj. dokazati identitet (autenticirati)
dodijeljenim korisničkim imenom i zaporkom. Svi podaci koji se prenose između
Jedinstvenog registra računa i korisničkog pretraživača, šifrirani su protokolom
SSL (*Secure Socket Layer*).

2.3. Pristup do aplikacije

Korištenju aplikacije mora prethoditi spajanje na
globalnu mrežu Internet. Zatim slijedi unos adrese Web poslužitelja aplikacije
u pretraživač (*browser*). Adresa je https://www.hnb.hr. Zatim se otvara
maska za prijavu korisnika. Prijava se obavlja dodjeljenim korisničkim imenom i
zaporkom, te klikom na gumb OK (slika 1).

![](dodatni/357923.gif)

Slika 1

Prijava korisnika

2.4. Korištenje
aplikacije

Nakon uspješne
prijave pojavit će se sljedeći ekran1:-

![](dodatni/357924.gif)

if !supportEmptyParas endif

Slika 2

Izbornik aktivnosti

Korisnik može birati
između tri aktivnosti (vrste posla):»Dostava podataka«,»Uvid u
podatke«, ili »Preuzimanje podataka«.

a) Dostava podataka

Mogućnost korištenja
ove aktivnosti imaju korisnici - banke i moguće je njome se koristiti samo unutar
propisanog vremena (točka 3. Naputka). Ukoliko se korisnik pokuša koristiti
ovom aktivnosti izvan propisanog vremena, prikazat će se sljedeći ekran (Slika
3):

![](dodatni/357925.gif)

if !supportEmptyParas endif

Slika 3

Dostava podataka izvan propisanog vremena

Podaci o promjenama i
novim računima poslovnih subjekata moraju se svakodnevno dostavljati. Ako je
došlo do izmjene pojedinog obilježja (polja) određenog računa poslovnog
subjekta, obavezatno je slanje kompletnog sloga sa svim obilježjima. Klikom na
gumb »Browse« (slika 4) korisnik s lokalnih (ili dostupnih mrežnih) diskova
bira datoteku s promjenama i novim računima. Naziv datoteke mora biti
slijedećeg oblika:

if !supportLists–
endifvodeći-broj-banke.rs
– npr. za Zagrebačku banku 2360000.rs

![](dodatni/357926.gif)

Slika 4

Dostava podataka - prijenos

Klikom na gumb
»Prijenos« odabrana se datoteka prenosi na Web poslužitelj Hrvatske narodne
banke. Zatim se obavlja formalna kontrola. Osnovni dio formalne kontrole
obuhvaća provjeru:

– naziva datoteke

– broja i duljine
polja

– vrijednosti stupca
»VBDI« i prvih sedam znakova stupca »Broj računa«; ako su navedeni podaci
različiti od korisničkog imena banke (VBDI), podatak će biti označen kao
pogrešan

– popunjenosti svih
polja osim polja »Datum zatvaranja računa«.

Ako datoteka nema
formalnih grešaka, pojavit će se sljedeći ekran (slika 5):

![](dodatni/357927.gif)

if !supportEmptyParas endif

Slika 5

Uspješan unos podataka u Registar

Neovisno o ishodu
formalne kontrole, svaka se poslana datoteka arhivira na Web poslužitelju
Hrvatske narodne banke. Svakoj arhiviranoj datoteci dodjeljuje se redni broj.
Uspostavljena je veza između arhiviranih podataka i podataka pohranjenih u bazi
podataka tj. Registru.

Ako formalna kontrola
datoteke rezultira greškama, u bazu podataka ne pohranjuju se ni ispravni
slogovi datoteke. Korisnik mora ispraviti greške i ponovno poslati datoteku.
Preduvjet pohrane podataka datoteke u Registar jest ispravnost svih slogova. Na
slici 6 je primjer ekrana koji se prikazuje kada formalna kontrola rezultira
greškama.

![](dodatni/357928.gif)

Slika 6

Prikaz grešaka

Korisnici
pretraživača Internet Explorer moraju namjestiti odgovarajuće parametre kako bi
prijenos podataka mogao biti uspješno obavljen. Do popisa parametara i
odgovarajućih vrijednosti pristupa se iz glavnog izbornika aplikacije, klikom
na vezu – *link* »Napomena za korisnike Internet Explorera«.

b) Uvid u podatke

Mogućnost korištenja
ove aktivnosti imaju svi korisnici.

Aktivnost »Uvid u
podatke« omogućava zadavanje matičnog broja za koji će se pretraživati podaci o
računima (slika 7):

![](dodatni/357929.gif)

if !supportEmptyParas endif

Slika 7

Zadavanje matičnog broja

U polje označeno strelicom
potrebno je unijeti matični broj poslovnog subjekta. Nakon unosa treba kliknuti
na gumb OK. Zatim će biti prikazan ekran s podacima o računima zadanog
poslovnog subjekta (slika 8 – za poslovni subjekt s matičnim brojem 03445500).
Prikazuju se podaci o otvorenim računima i podaci o zatvorenim računima.

![](dodatni/357930.gif)

if !supportEmptyParas endif

Slika 8

Rezultat pretraživanja

Ako korisnik klikne
na »Povratak na glavni izbornik«, vratit će se na ekran odabira aktivnosti
(slika 2). Ako odabere »Povratak na pregled podataka«, vraća se na ekran za
pregled podataka (slika 7).

c)  Preuzimanje podataka

Mogućnost korištenja
ove aktivnosti imaju korisnici kojima je to, na njihov zahtjev, odobrila
Hrvatska narodna banka.

Preuzimanje podataka
iz Jedinstvenog registra računa obavlja se putem datoteka promjena po datumima.
Datoteku promjena kreira HNB svakoga radnog dana kada postoje promjene u
podacima Jedinstvenog registra računa. Moguće je preuzimanje datoteka promjena
za posljednjih 45 dana. Ukoliko nije bilo promjena u podacima Jedinstvenog
registra računa na određeni dan, o tome se daje obavijest.

![](dodatni/357931.gif)
![](dodatni/357932.gif)

if !supportEmptyParas endif

Slika 9

Preuzimanje datoteka

Svaki od prikazanih
datuma, ukoliko je pod navedenim datumom bilo promjena u podacima Jedinstvenog
registra računa, povezan je s datotekom svih promjena za taj dan. Naziv datoteke
je tipa *jrrpddmmyyyy.rsp*, npr. za 12.07.2001. datoteka se zove *jrrp12072001.rsp*.
Format samog zapisa u datoteci odgovara formatu u kojem se šalju podaci
(Tablica 1).

if !supportEmptyParas endif

if !supportEmptyParas endif

3. TERMINSKI PLAN
AKTIVNOSTI U JEDINSTVENOM REGISTRU RAČUNA

Dostavu podataka putem datoteka
korisnik može obavljati svakoga radnog dana u vremenu od 17.00 sati do 19.00
sati.

Uvid u podatke korisnik može
obavljati svakoga radnog dana u vremenu od 7.00 sati do 17.00 sati.

Preuzimanje podataka putem
datoteka promjena korisnik može obavljati od 19.15 sati tekućega radnog dana do
17.00 sati idućega radnog dana.

Ažuriranje podataka, na
temelju datoteka dostavljenih u Jedinstveni registar računa, obavlja se svakoga
radnog dana u vremenu od 17.00 sati do 19.00 sati.

Kreiranje datoteke promjena
HNB obavlja svakoga radnog dana u vremenu od 19.00 sati do 19.15 sati.

Podaci u Jedinstvenom
registru računa nepromjenjivi su u vremenu od 19.15 sati tekućega radnog dana
do 17.00 sati idućega radnog dana.

Referentno vrijeme je vrijeme
na internet poslužitelju HNB-a.

if !supportEmptyParas endif

Odluka, NN 14/2002-355
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)